## Barrachina: “El Consell té un compromís ferm per continuar modernitzant els regadius de la Séquia Reial del Xúquer”

*** El conseller d’Agricultura, Aigua, Ramaderia i Pesca s’ha reunit amb representants de la Séquia Reial del Xúquer
* Estes obres, que compten amb una inversió de 12,6 milions d’euros de la Generalitat, permetran un estalvi de 6,67 hm3​​​​​​​
* Part dels estalvis generats amb la modernització es derivarien com a cabals ecològics necessaris per al Parc Natural de l’Albufera**

El conseller d’Agricultura, Aigua, Ramaderia i Pesca, Miguel Barrachina, ha afirmat que “el Consell té un compromís ferm per continuar modernitzant els regadius de la Séquia Reial del Xúquer, tal com reflectix la línia d’ajudes de la Generalitat, de 12,6 milions d’euros”.

Durant una reunió amb el president d’esta comunitat de regants, Antonio Costa, formada per més de 25.000 usuaris i amb més de 750 anys d’antiguitat, Miguel Barrachina ha explicat que “amb este import, la Conselleria subvencionarà fins a un màxim del 31 % del cost total de les actuacions, que ascendix a 40.724.970 euros”.

En desglossament, les obres dels sectors 12 i 13 se subvencionaran amb 4.334.367,49 euros; les obres dels sectors 42, 43 i 44, amb 3.399.893,77 euros, i les obres dels sectors 25, 29 i 41 es finançaran amb 4.891.825,52 euros. Es tracta de treballs mediambientals i d’adequació de les xarxes de transport i distribució.

El finançament serà plurianual, i es destinaran en 2024 un total de 2.182.754,29 euros; en 2025, 4.046.127,68 euros, i, finalment, en 2026, 6.397.204,81 euros.

En particular, els 8 sectors que es recondicionaran estalviaran 6,67 hm³ d’aigua, que no seria necessari derivar des dels embassaments d’Alarcón i Tous, fet que contribuirà a atenuar els efectes de la sequera.

A més, part dels estalvis generats amb la modernització es derivarien com a cabals ecològics necessaris per al Parc Natural de l’Albufera.

La finalitat d’estes actuacions és contribuir a les aportacions que ha de realitzar la Séquia Reial del Xúquer per a l’execució, per part de la Seiasa, de les tres actuacions incloses en el Pla per a la millora de l’eficiència i sostenibilitat dels regadius.

La Seiasa és una empresa pública del Ministeri d’Agricultura, Pesca i Alimentació, que té com a fi la modernització i la consolidació dels regadius declarats d’interés general, en el marc del Pla nacional de regadius.

Fecha: 02/09/2024